**Utkast: Byer i vekst – storbypolitisk uttalelse landsmøtet 2017**

For første gang i historien bor over halvparten av verdens befolkning i byer. Urbaniseringen skjer raskt og det skjer over hele verden. I Norge bor over en tredel av befolkningen i Norges fem største byområder.

En av erfaringene etter Stortingsvalget i 2013 var at om vi skulle vinne valget i 2017, så måtte vi også vinne tilbake makten i byene. Valget i 2015 ble en stor suksess. Arbeiderpartiet gjorde gode valg og vant makt i Tromsø, Bodø, Trondheim, Bergen, Oslo og flere andre byer over hele landet. Andelen av befolkningen som bor i en Arbeiderpartistyrt kommune økte fra 32 prosent i 2011 til 62 prosent etter valget i 2015. Ap-styrte byer bidrar til å sette dagsorden og styrker grunnlaget for en ny valgseier i Stortingsvalget 2017.

Norske storbyer har en unik nærhet til natur, et pulserende kulturliv, en bredde i kunnskapsinstitusjoner, innovasjon og næringsliv. Mange ønsker å flytte til storbyene og befolkningen vokser kraftig også i distriktene omkring. Veksten gjør at mange byer og tettsteder nå står overfor store investeringer i boliger, skoler og barnehager, eldreomsorg og kollektivtrafikk. Med et godt samspill kan sterke storbyer rundt i hele landet fungere som motorer for utvikling i sine regioner.

Tilgang på kunnskap, kreativitet og mangfold i storbyene gir folk spennende muligheter til arbeid, opplevelser og fellesskap. Andre søker til byen for å kunne være seg selv og slippe å stikke seg ut i mengden. Byene trekker også til seg mange med særskilte problemer som øker behovet for god rusomsorg, et velfungerende barnevern og ekstra ressurser til psykisk helsevern.

**Arbeid og sosial utjevning**

Storbyene opplever de største utfordringene knyttet til fattigdom, integrering og rusavhengighet. Byene må sikres ressurser til å sørge for rettferdige oppvekstvillkår og gode liv for alle innbyggere. Overføringene til storbykommuner må økes for å møte de sosiale utfordringer på en offensiv måte.

En by med små forskjeller er en bedre by å bo i for alle. Arbeiderpartiet vil føre en storbypolitikk som bidrar til å redusere de sosiale og økonomiske forskjellene slik at alle får like muligheter. Arbeid er vårt viktigste virkemiddel for å bekjempe fattigdom og ulikheter. Flest mulig må få et godt fotfeste i arbeidslivet ved at det legges til rette for språkopplæring, utdanning og kvalifisering.

Når byene vokser har de et særskilt ansvar for å gå i front i kampen mot arbeidslivskriminalitet og for et anstendig arbeidsliv. Arbeidslivskriminalitet må bekjempes for å unngå ulovlige og konkurransevridende virkemidler, og samtidig hindre at helse, miljø og sikkerhet settes til side. Byer er ofte store byggherrer og innkjøpere, og kan gjennom sin lokale innkjøpsmakt påvirke og stille krav til de bedriftene som leverer tjenester til kommunen. Arbeiderpartiet vil bruke alle tilgjengelige virkemidler for å bidra til at byene har et velorganisert, regulert og anstendig arbeidsliv der alle som jobber opplever å bli tatt på alvor som arbeidstaker og menneske.

**Næringsutvikling, forskning og teknologi**

Byene skal være åpne og tilgjengelige for mangfoldet av innbyggere, og kommunisere på en klar og framtidsrettet måte. Innbyggerne skal få et heldigitalt møte med byen gjennom smartere, mer samordnende og universelt utformede tjenester. Økt produktivitet som følge av digitalisering skal komme innbyggerne til gode. Et av byenes fortrinn er at størrelse gir muligheten for å skape gode fagmiljøer. Slik kan byene bli en motor for verdiskapning og teknologiutvikling av digitale tjenester som kommer kommuner over hele landet til gode.

Byene er generatorer for næringsklynger og spiller en viktig rolle for framtidas verdiskapning i Norge. Arbeiderpartiet ønsker å føre en politikk som sikrer komplette næringsklynger og gjør norske byer til en attraktiv plass å busette seg også i et internasjonalt perspektiv. Vi må investere i nye arbeidsplasser i storbyene med utgangspunkt i bedrifter, innovasjonsmiljøer og de mange ledende kunnskapsmiljøene og -institusjonene.

Koblingen mellom forskning og næringsliv må styrkes. Ved å tilrettelegge for utvikling av produkter, tjenester og ny teknologi kan vi bidra til å skape nye arbeidsplasser. Overgangen til kunnskapsøkonomi og sirkulærøkonomi vil være sentral i denne utviklingen.

Velferdsteknologi kan gi muligheten til å mestre og å føle seg trygge på å bo hjemme lenger, gi oppfølging og behandling av kroniske sykdommer og rehabilitering. Nærhet til forskningsmiljøer gjør at byområder har en særskilt mulighet til å lede an i arbeidet med å legge til rette for utvikling og bruk av ny velferdsteknologi.

**Rus og barnevern**

Storbyene tiltrekker seg også mennesker som strever med rusproblemer og andre helsemessige eller sosiale behov. Arbeiderpartiet vil føre en kunnskapsbasert og fordomsfri ruspolitikk. Rusavhengighet må først og fremst møtes som et helseproblem, ikke som et kriminalitetsproblem. Hjelp skal tilbys uten at det stilles krav om rusfrihet, samtidig som muligheten for rusfrihet må være et mål. Arbeiderpartiet vil øke antallet behandlings- og rehabiliteringsplasser for rusavhengige, samtidig som vi oppretter egne overdoseteam og brukerrom hvor andre stoffer enn heroin og andre inntaksformer enn injisering tillates. Brukerrommene må ha helse- og sosialfaglig kompetanse. Heroinassistert behandling må tillates.

Utfordringene til barnevernet i storbyene blir stadig mer komplekst, og mange saker er svært krevende og tunge å arbeide med. Det stiller store krav til at barnevernet må ha riktig ressursbruk og en målrettet kompetanseutvikling. Vi trenger et barnevern som har tid til barna og familiene, som lytter til barns erfaringer, og er synlig der barn er. Arbeiderpartiet vil sikre at storbyene tilføres de samme ressursene til drift av andrelinjebarnevernet som i de fleste kommuner ivaretas av staten.

**Oppvekst**

En god by å bo i for barn er en god by å bo i for alle. En god oppvekst for alle barn er i tillegg avgjørende for å lykkes i kampen mot sosiale forskjeller og for god integrering.

Arbeiderpartiet ønsker å bevare maksprisordningen og rett til søskenmoderasjon, og ordningen med gratis kjernetid i barnehagen bør utvides til flere byområder og aldersgrupper. Kvaliteten i barnehagene må sikres gjennom flere pedagoger og fagarbeidere. I flere av storbyene er det en høy andel private barnehager, og Arbeiderpartiet vil derfor gi kommuner adgang til å stille samme krav til private som til de offentlige barnehagene. Det gjelder blant annet krav til åpningstider, kvalitet og innhold, og lønns- og arbeidsvilkår. Kommunene må gis ressurser til å ta et større ansvar for barnehageutbygging i pressområder for å sikre full bydelsvis barnehagedekning i storbyene.

Skolefritidsordningen må bli et sterkere tilbud til flere barn. Arbeiderpartiet vil gjøre om skolefritidsordningen (SFO) til aktivitetsskole (AKS) etter modell fra Oslo, med klare krav til innhold og pris. Det vil gi en rikere hverdag for flere barn, bedre integrering, økt sosial utjevning og deltakelse i arbeidslivet for foreldrene. AKS skal understøtte læringen i skolen og tilby fysisk aktivitet og muligheter for lek.

I dag er all læring utenfor skolen avhengig av foreldres kunnskapsnivå og mulighet til å gi god leksehjelp. Dette reproduserer sosiale forskjeller og fattigdom. En mer helhetlig skoledag med AKS vil også innebære at leksene gjøres på skolen med kyndig hjelp, og slik være med å sikre at elever får mer tid til fritidsaktiviteter.

Arbeiderpartiet vil øke lærertettheten på barnetrinnet for å sikre tidlig innsats, og prioritere dette i områder med levekårsutfordringer for å sikre like muligheter for alle.

**Integrering og mangfold**

I byene finner vi stor variasjon i sammensetningen av befolkningen. Her bor de rikeste og de fattigste. Her bor det flest utlandsstudenter og gjestearbeidere. Hovedstaden har alene mennesker med bakgrunn fra mer enn 200 nasjoner og en tredel av befolkningen er innvandrere eller barn av innvandrere. Dette er en enorm ressurs som gjør storbyen unik. Sammenliknet med mange storbyer i Europa har norske byer lykkes godt med integrering takket være et langsiktig arbeid med bred involvering. Dette arbeidet skal videreføres for å unngå at folk faller utenfor og at det utvikles parallellsamfunn. Arbeiderpartiet vil forlenge og forsterke områdesatsingene i byområder med levekårsutfordringer.

At Norge ser verdien av en mangfoldig befolkning gjør oss til en av globaliseringens vinnere. Det tjener hele landets befolkning på. Vi må føre en politikk for at ulike mennesker med ulik bakgrunn møtes og alt alle får utnyttet sitt potensiale. Slik kan vi legge til rette for nye næringer, nye kulturuttrykk og ny kunnskap. Det mangfoldige fellesskapet er et av våre største fortrinn som vi må bygge videre på.

**Miljø og byutvikling**

De galopperende klimautfordringene krever at vi må ta noen tøffe valg. Norges ambisjoner om å nå internasjonale klimamål kan bare nås hvis byer og tettsteder blir en del av løsningen. Der mange mennesker bor øker også klimagassutslippene hvis vi ikke har kraftfulle svar på hvordan vi kan være med å løse klimakrisen. Klimatiltak er ikke noe som skal gjennomføres et annet sted, til en annen tid, og av noen andre. Arbeiderpartiet vil at byområdene skal gå foran og trappe opp ambisjonsnivået i klimapolitikken.

Byene trenger en helhetlig byutvikling som legger til rette for økt boligbygging og næringsutvikling. Arbeiderpartiet vil styre og være en tydelig premissleverandør for byutviklingen. Bygging av flere boliger er viktig for at byene ikke skal bli et sted hvor kun de rikeste har råd til å bo. Det skal være variasjon i boligtyper og størrelser slik at mennesker med ulik bakgrunn kan bo over hele byen. Arbeiderpartiet vil øke den statlige bostøtten og sørge for at kommunene har ressurser til å bygge ut tilstrekkelig antall kommunale boliger og/eller bruke forkjøpsretten slik at 10 prosent av nye boliger benyttes til kommunale leiligheter.

Byene bør vokse innenfra og utover langs kollektivknutepunktene. Ved å bo tettere og grønnere kan vi redusere klimaavtrykket. Byer består av mange mindre lokalsamfunn med egen identitet og lokalt særpreg som det er viktig å ta vare på.

I dag opplever mange innbyggere i norske storbyer jevnlig en helseskadelig luft, og folk med astma og lungesykdommer tvinges til å holde seg innendørs på dager med dårlig luft. Slik kan vi ikke ha det. Arbeiderpartiet vil føre en politikk som sikrer innbyggerne renere luft og økt livskvalitet. Det er viktig at staten gir kommunene de redskapene de trenger for å redusere lokal luftforurensing. Det inkluderer muligheten til å innføre tiltak som for eksempel utslippsdifferensierte bompenger, lav- og nullutslippssoner og innføre lokale forbud mot ikke-rentbrennende vedovner.

Byene lever i nært samspill med distriktene omkring. Ofte er det et felles bo- og arbeidsmarked hvor utfordringene innen areal og transportbehov best løses i et nært samarbeid mellom by og distriktene omkring. Mens NSB frakter om lag 60 millioner reisende i året i hele landet, sto transportselskapene i de to største byene alene for over 400 millioner kollektivreiser.

Presset på utbygging av kollektivnettet er enormt. Byvekstavtalene blir viktige, men fremdeles bærer byene selv en stor andel av de økonomiske belastningene av kollektivutbygginger. Både klimamessig og samfunnsøkonomisk er det fornuftig å prioritere kollektivreisende, syklister og fotgjengere foran privatbiler. Arbeiderpartiet mener 70 prosent av utbyggingskostnadene ved store kollektivprosjekter skal dekkes av staten.

Fellesgoder som nærhet til skog og vann, parker, kyststier, bibliotek og kollektivtransport gjør at byer kan bli en motor for utjevning og livskvalitet også i fremtiden. Ved å utvikle og ta vare på disse verdiene og gjøre dem mer tilgjengelige for nye borgere, bidrar vi til at byene blir et sted for alle.

**Forslag til vedtak:**

**Forslaget vedtas og oversendes programkomiteen i Arbeiderpartiet. Styret får fullmakt til om å jobbe videre med mindre endringer for å få til en felles uttale sammen med de andre storbyene.**